**Ministru kabineta noteikumu projekta "Grozījumi Ministru kabineta 2010. gada 26. oktobra noteikumos Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas politikas attīstības pamatnostādņu 2016. ‑ 2020. gadam (atbalstītas ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016. -2020. gadam un to īstenošanas plānu", protokols Nr. 44 30. §) īstenošanas plāna 4.4.4. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Kārtību, kādā Maksātnespējas administrācija izvēlas un iesaka tiesai maksātnespējas procesa administratora (turpmāk – administrators) amata kandidātu konkrētam tiesiskās aizsardzības procesam, juridiskās personas maksātnespējas procesam vai fiziskās personas maksātnespējas procesam, nosaka Ministru kabineta 2010. gada 26. oktobra noteikumi Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu" (turpmāk – Ministru kabineta noteikumi Nr. 1001).  Veicot minētā regulējuma piemērošanas prakses izvērtējumu, konstatēts, ka atbilstoši šobrīd spēkā esošajai Ministru kabineta noteikumu Nr. 1001 redakcijai, pastāvot iespējai atteikties no konkrēta procesa pirms Maksātnespējas administrācijas ieteikuma vēstules nosūtīšanas tiesai, administratori var veikt saskaņotas darbības, izstājoties no rindas, tādējādi ietekmējot to, kurš administrators tiks ieteikts tiesai konkrētā procesā. Tāpat pastāv iespēja, ka administratori var prognozēt rindas virzību, kas kopsakarā ar iespēju atteikties no konkrēta procesa rada risku, ka administrators var tikt neobjektīvi ierindots maksātnespējas procesā, kurš varētu tikt uzskatīts par nozīmīgu komerctiesiskajā vidē, ekonomikā, tautsaimniecībā, tostarp, ar vērtīgiem aktīviem.  Ievērojot minēto, kā arī atbilstoši pamatnostādņu īstenošanas plāna 4.4.4 apakšpunktam, lai nodrošinātu, ka administratori ir kvalificēti un profesionāli speciālisti, kas efektīvi pilda savus pienākumus (un rūpējas par profesijas prestižu), jāveic rindas darbības uzlabošana, tostarp, stiprinot rindas nejaušības principu – rindas darbības algoritmu – un ieviešot risinājumus, lai nodrošinātu, ka administrators atsakās no administrēšanas tikai likumā paredzētajos gadījumos.  Vienlaikus saskaņā ar Maksātnespējas likuma grozījumiem, kas stājās spēkā 2017. gada 6. janvārī, noteiktas izmaiņas tiesiskās aizsardzības procesa regulējumā, ieviešot tiesiskās aizsardzības procesa uzraugošās personas (turpmāk – uzraugošā persona) institūtu un brīvā tirgus principu. Regulējums attiecībā uz izmaiņām tiesiskās aizsardzības procesā, tostarp par uzraugošās personas noteikšanu, stājās spēkā 2017. gada 1. jūlijā un ir piemērojams tiesiskās aizsardzības procesiem, kas ierosināti pēc 2017. gada 1. jūlija. Līdz minētā regulējuma spēkā stāšanās brīdim atbilstoši Ministru kabineta noteikumiem Nr. 1001 Maksātnespējas administrācija, izmantojot rindu, izvēlējās un ieteica tiesām administratora kandidātus arī tiesiskās aizsardzības procesiem. Savukārt no 2017. gada 1. jūlija tiesiskās aizsardzības procesā tiesa iecels uzraugošo personu pēc kreditoru vairākuma ieteikuma.  2. Ņemot vērā minēto, lai novērstu iespēju, ka administrators var tikt neobjektīvi ieteikts iecelšanai maksātnespējas procesā, kas varētu tikt uzskatīts par nozīmīgu komerctiesiskajā vidē, ekonomikā, tautsaimniecībā, tostarp, ar vērtīgiem aktīviem, kā arī saskaņotu Ministru kabineta noteikumus Nr. 1001 ar Maksātnespējas likumā ietverto tiesiskās aizsardzības procesa regulējumu, ir izstrādāts Ministru kabineta noteikumu projekts "Grozījumi Ministru kabineta 2010. gada 26. oktobra noteikumos Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu"" (turpmāk – noteikumu projekts).  2.1. Noteikumu projektā paredzēts svītrot regulējumu, kas paredz Maksātnespējas administrācijas pienākumu ieteikt tiesai administratora amata kandidātu konkrētam tiesiskās aizsardzības procesam. Vienlaikus, lai nodrošinātu administratoru ieteikšanu tiesām tiesiskās aizsardzības procesos, kas ierosināti līdz 2017. gada 1. jūlijam, noteikumu projektā ir paredzēts, ka tiesiskās aizsardzības procesos, kas uzsākti līdz 2017. gada 30. jūnijam, piemēro šo noteikumu redakciju, kas bija spēkā līdz šo grozījumu (kas izslēdz regulējumu par administratora iecelšanu tiesiskās aizsardzības procesā) spēkā stāšanās brīdim.  2.2. Lai novērstu iespēju administratoriem ietekmēt rindas darbību, administratoriem veicot saskaņotas darbības, izstājoties no rindas, tādējādi ietekmējot to, kurš administrators tiks ieteikts tiesai iecelšanai konkrētā maksātnespējas procesā, noteikumu projektā paredzēts izslēgt iespēju administratoram atteikties no maksātnespējas procesa, izmantojot rindas tehniskā risinājuma piedāvāto iespēju "atteikties" no konkrēta procesa. Tādējādi Maksātnespējas likumā noteiktajos gadījumos administrators varēs atkāpties no juridiskās personas maksātnespējas procesa vai fiziskās personas maksātnespējas procesa, iesniedzot attiecīgu pieteikumu tiesai, kurā ir ierosināta attiecīgā maksātnespējas procesa lieta. Atbilstoši Civilprocesa likuma un Maksātnespējas likuma noteikumiem pamatotību konkrētā kandidāta iecelšanai attiecīgajā procesā izvērtē tiesa. Apkopojot informāciju par 2017. gada pirmo pusgadu, konstatēts, ka administratori 77 reizes ir izmantojuši iespēju atteikties no konkrēta maksātnespējas procesa pirms informācija par administratora amata kandidātu tika nosūtīta izvērtēšanai un lēmuma pieņemšanai tiesai. Izvērtējot administratoru norādītos atteikšanās iemeslus, secināts, ka 26 gadījumos administratori, kā atteikšanās iemeslu bija noradījuši interešu konfliktu un citus Maksātnespējas likuma 20. pantā noteiktos ierobežojumus, kas ir uzskatāmi par objektīvajiem iemesliem, lai nepildītu administratora pienākumus konkrētā procesā. Savukārt 51 gadījumā administratora norādītie iemesli nevar tiks uzskatīti par pamatotiem, piemēram, kā atteikšanās iemesls tiek norādīts "personisks" u.c.  Savukārt, lai administrators pirms iecelšanas konkrētā maksātnespējas procesā varētu konstatēt Maksātnespējas likuma 20. panta pirmajā daļā noteiktos ierobežojumus administratora pienākumu pildīšanai un par tiem savlaicīgi informēt tiesu, noteikumu projektā paredzēts, ka Maksātnespējas administrācija papildinātajā administrēšanai vakanto subjektu sarakstā norāda tostarp ziņas par administrēšanai vakantā subjekta ­ fiziskās personas personas kodu (ja personai nav personas koda – dzimšanas datumu).  2.3. Stiprinot rindas nejaušības principu, noteikumu projektā paredzēts, ka administratora amata pretendentu saraksts tiek sajaukts biežāk nekā reizi gadā, proti, reizi ceturksnī. Norādāms, ka katrs minētajā sarakstā esošais administrators reizi ceturksnī tiek ieteikts vismaz viena vakantā subjekta administrēšanai.  2.4. Lai nodrošinātu lielāku administratora ieteikšanas procesa caurspīdīgumu un sabiedrības uzticību šai procedūrai, noteikumu projektā paredzēts, ka administrēšanai vakantos subjektus kārto alfabēta secībā, nevis nejaušā secībā, kā tas ir šobrīd. Administrēšanai vakantajiem subjektiem, kas ir fiziskas personas, latviešu valodas alfabēta secību nosaka pēc personas uzvārda, bet ja tie vienādi, arī pēc vārda, savukārt juridiskām personām – pēc nosaukuma (firmas). Burtu svešvalodā, ciparu, simbolu vai tukšuma zīmi uzskata par alfabēta pēdējo burtu. Ja administrēšanai vakantajiem subjektiem ir vienādi nosaukumi, tos administrēšanai vakanto subjektu sarakstā kārto pēc ziņu par tiem iesniegšanas laika Maksātnespējas administrācijā. Tāpat, piemēram, ja vairākiem administrēšanai vakantajiem subjektiem nosaukuma pirmie burti sakrīt (vai ir uzskatāmi par pēdējo alfabēta burtu), tad, ievērojot noteikumu projektā noteiktās subjektu saraksta kārtošanas prasības, to secību subjektu sarakstā nosaka, ņemot vērā nosaukumā esošo nākamo atšķirīgo burtu.  2.5. Vienlaikus noteikumu projektā ir paredzēts svītrot Ministru kabineta noteikumu Nr. 1001 pielikumus: nepieciešams svītrot 1. un 3. pielikumu, jo tajā norādītā informācijā tiks iekļauta Ministru kabineta noteikumu Nr. 1001 tekstā, savukārt 2. pielikumā ir iekļauta informācija (prakses vietas adrese, tālruņa numurs un elektroniskā pasta adrese), kas nav nepieciešama, kārtojot rindu. Turklāt, 2. pielikums, ar kuru administrators piesaka savu kandidatūru administratora pienākumu veikšanai, nav nepieciešams, jo saskaņā ar noteikumu projektu Maksātnespējas administrācija pretendentu sarakstu izveido no administratoriem, kuri Maksātnespējas administrācijā ir saņēmuši individuālo kodu autorizācijai pretendentu sarakstā un pauduši vēlmi veikt administratora pienākumus, Maksātnespējas administrācijas tīmekļa vietnē autorizējot individuālo kodu. Nepieciešams svītrot 4. pielikumu, jo Ministru kabineta noteikumos Nr. 1001 vairs netiek paredzēta iespēja administratoram iesniegt atteikumu pildīt pienākumus konkrētā procesā. |
| 3. | Projekta izstrādē iesaistītās institūcijas | Tieslietu ministrija (Maksātnespējas administrācija). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmē administratorus. 2017. gada 17. oktobrī Latvijas Republikas Uzņēmumu reģistra vestajā maksātnespējas reģistrā ir 282 administratori (pieejams: https://maksatnespeja.ur.gov.lv/insolvency/practitioner/lv). Tāpat noteikumu projekts ietekmē Maksātnespējas administrācijas nodarbinātos. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tautsaimniecības vide tiks pozitīvi ietekmēta, jo, ņemot vērā administratora amata pretendentu saraksta sajaukšanu reizi ceturksnī, administratoru noslodze izlīdzinās, tādējādi veicinot gan administratoru profesionālās kvalifikācijas uzturēšanu, gan kvalitatīvāku pienākumu izpildi.  Ar noteikumu projektu samazinās administratīvais slogs Maksātnespējas administrācijas nodarbinātajiem un administratoriem, izslēdzot iespēju administratoram atteikties no maksātnespējas procesa, izmantojot rindas piedāvāto iespēju "atteikties" no konkrēta procesa. Tādējādi administratoriem nav vairs nepieciešams veikt darbības rindā, lai atteiktos no konkrētā procesa, un Maksātnespējas administrācijas nodarbinātajiem nav vairs nepieciešams veikt administratīvās darbības, lai apstrādātu administratora atteikumu no konkrētā procesa, kas iesniegts rindas ietvaros. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" ievietots Maksātnespējas administrācijas tīmekļa vietnē 2017. gada 20. jūlijā (pieejams: http://www.mna.gov.lv/lv/link\_part\_186/link\_part\_187/), Tieslietu ministrijas tīmekļa vietnē 2017. gada 10. augustā (pieejams: https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-5), kā arī Valsts kancelejas tīmekļa vietnē 2017. gada 10. augustā (pieejams: http://www.mk.gov.lv/content/ministru-kabineta-diskusiju-dokumenti). |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi par noteikumu projektu pēc tā ievietošanas Maksātnespējas administrācijas, Tieslietu ministrijas un Valsts kancelejas tīmekļa vietnē līdz paziņojumā par sabiedrības līdzdalību noteiktajam termiņam nav saņemti.  2017. gada 3. oktobrī, pēc Valsts sekretāru sanāksmē izsludinātā projekta saskaņošanas termiņa beigām, ir saņemts biedrības "Latvijas Sertificēto maksātnespējas procesa administratoru asociācija" (turpmāk – Administratoru asociācija) 2017. gada 2. oktobra atzinums Nr. 1‑10/192. Minētajā atzinumā ir izteikts šāds priekšlikums.  Saskaņā ar spēkā esošo tiesisko regulējumu Maksātnespējas administrācija administratora amata kandidātu konkrētam juridiskās personas maksātnespējas procesam vai fiziskās personas maksātnespējas procesam izvēlas no administratora amata pretendentu saraksta un nosūta tiesai priekšlikumu par administratora amata kandidāta ieteikšanu konkrētā maksātnespējas procesā. Maksātnespējas administrācija tiesai ieteikto administratora amata kandidātu ierindo pretendentu saraksta beigās.  [1] Praksē sastopami gadījumi, kad tiesa nepasludina maksātnespējas procesu, neieceļot administratoru. Šādā gadījumā konkrētam maksātnespējas procesam ieteiktais administrators zaudē savu kārtu pretendentu sarakstā, un tādējādi nākamreiz var tikt ieteikts konkrētā maksātnespējas procesā tikai pēc vairākiem mēnešiem. Administratoru asociācija uzskata, ka, pastāvot šobrīd spēkā esošajam tiesiskajam regulējumam, maksātnespējas procesa administratoriem netiek nodrošinātas vienlīdzīgas iespējas noteiktā laika posmā tikt ieceltiem maksātnespējas procesā.  [2] Praksē sastopami arī gadījumi, kad Maksātnespējas likuma 25. pantā noteiktajā kārtībā notiek administratora maiņa, un tiesa ieceļ jaunu maksātnespējas procesa administratoru fiziskas personas maksātnespējas procesā saistību dzēšanas procedūras stadijā. Šādos gadījumos jaunieceltais maksātnespējas procesa administrators uzņemas pienākumu pildīšanu, tomēr par darbu nesaņem atlīdzību, jo atlīdzību (depozītu) par konkrēto maksātnespējas procesu ir saņēmis atceltais vai no pienākumu pildīšanas atkāpies maksātnespējas procesa administrators pēc bankrota procedūras pabeigšanas. Turklāt atbilstoši Ministru kabineta noteikumu Nr. 1001" 15. punktā noteiktajam Maksātnespējas administrācija tiesai ieteikto administratora amata kandidātu ierindo pretendentu saraksta beigās. Administratoru asociācijas rīcībā esošā informācija liecina, ka administratoru lietvedībās nonākušo fiziskas personas maksātnespējas procesu saistību dzēšanas procedūras stadijā skaits ir ļoti nevienlīdzīgs, sākot no nulles līdz pat septiņiem šādiem procesiem pusotra gada laikā vienam administratoram.  Administratoru asociācija uzskata, ka, pastāvot šobrīd spēkā esošajam tiesiskajam regulējumam, maksātnespējas procesa administratoriem netiek nodrošinātas vienlīdzīgas iespējas noteiktā laika posmā tikt ieceltiem tādos maksātnespējas procesos, par kuru īstenošanu būtu iespējams saņemt atlīdzību.  Papildus Administratoru asociācijas norāda, ka abos minētajos gadījumos, kad ieteiktais administratora amata kandidāts tiek ierindots pretendentu saraksta beigās, negatīvi tiek ietekmēta maksātnespējas procesa administratora profesionālās darbības pilnveide, jo tiek liegta iespēja regulāri pielietot savas zināšanas praksē.  Ņemot vērā minēto, Administratoru asociācija aicina paredzēt izņēmumus divos aprakstītājos gadījumos un papildināt Ministru kabineta noteikumu Nr. 1001 15. punktu ar trešo teikumu šādā redakcijā:  "Gadījumos, kad tiesa nepasludina maksātnespējas procesu, un gadījumos, kad administrators tiek iecelts fiziskas personas maksātnespējas procesā saistību dzēšanas procedūras stadijā, Maksātnespējas administrācija tiesai ieteikto administratoru ierindo pretendentu sarakstā nejaušības kārtībā no pirmās līdz desmitajai vietai."  Attiecībā uz Administratoru asociācijas iesniegto priekšlikumu ir jānorāda, ka noteikumu projekts ir izstrādāts, lai stiprinātu rindas nejaušības principu un nodrošinātu lielāku administratora ieteikšanas procesa caurspīdīgumu. Noteikumu projekts paredz veikt tehniskos uzlabojumus, nepiesaistot papildu budžeta līdzekļus. Izvērtējot Administratoru asociācijas sniegto priekšlikumu, secināts, ka tā ieviešanai ir nepieciešams veikt sistēmas pielāgošanas darbu, kas prasa papildu finanšu līdzekļu piesaisti.  Vienlaikus ir jānorāda, ka Ministru kabineta 2017. gada 18. jūlija sēdē izskatīts informatīvais ziņojums "Par Maksātnespējas administrācijas attīstību" (protokola Nr. 36 31. §). Attiecīgās Ministru kabineta sēdes protokolā paredzēts, ka administratoru pretendentu saraksta (rindas) darbības uzlabošanai jāpalielina iestādes finansējumam novirzāmā dotācija, kā finansēšanas avotu izmantojot uzņēmējdarbības riska valsts nodevas daļu. Ņemot vērā minēto, šobrīd ir uzsākts darbs ar maksātnespējas procesu saistīto informācijas un komunikāciju tehnoloģiju risinājumu pilnveidei, kas tostarp paredz optimizēt rindas darbību. |
|  | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikuma projekta izpildi nodrošinās Maksātnespējas administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Ličkovska 67099126

alla.lickovska@mna.gov.lv